নিউ ইয়র্কের একটি রেস্তোরাঁর রসুইঘরের প্রধান দায়িত্ব ছিল পল এবং জোশুয়া রোজেকের উপরে। বাবা পল ছেলেকে রান্নায় পটু করে তুলেছিলেন নিজে হাতে। কিন্তু হাতসাফাইয়েও যে সমান্তরাল প্রশিক্ষণ চলত, তার বিন্দুবিসর্গ টের পাননি কেউ। অভিযোগ, দু’জনে মিলে ৪১ হাজার মার্কিন ডলারেরও বেশি মূল্যের চিকেন উইংগস ‘চুরি’ করেছেন!
রাতারাতি এই বিপুল মূল্যের চিকেন উইংগস ‘চুরি’ হয়েছে, এমন নয়। ধীরে ধীরে, একটু একটু করে। বিষয়টি কী? রেস্তোরাঁর কাঁচামালের বরাত দেওয়ার দায়িত্ব ছিল এই দু’জনের উপরেই। পুলিশ জানিয়েছে, পল এবং তাঁর ছেলে প্রয়োজনের থেকে বেশি পরিমাণ চিকেন উইংগস-এর অর্ডার দিতেন সাপ্লায়ারকে। রেস্তোরাঁয় কতটা কী লাগবে, তা সাপ্লায়ারের জানার কথা নয়। সেই সঙ্গে হাতে হাতে পাওনা মিটে গেলে কে-ই বা ঝামেলা করে!
এর পরে বাড়তি উইংগস তাঁরা কম দামে বেচে দিতেন অন্যত্র। বাবা-ছেলের উপর ভরসা করলেও, রেস্তোরাঁর মালিক একদিন হিসেব মেলাতে গিয়ে বিস্তর গোলমাল পান। তার পর কেঁচো খুঁড়তে বেরিয়ে আসে এই চুরি। শুধুমাত্র এই বছরের ফেব্রুয়ারি থেকে নভেম্বর পর্যন্ত চুরির পরিমাণই ৪১ হাজার কোটি ডলার। বাকিটা হিসেব করলে কোথায় গিয়ে দাঁড়াতে পারে, অনুমান করা দুঃসাধ্য।